SET เปิดตลาดภาคเช้ารูดหนัก 16 จุด เหตุกังวลปัญหาการเมืองในอิตาลี-สเปน
SET เปิดตลาดภาคเช้ารูดหนัก 16 จุด เหตุกังวลปัญหาการเมืองในอิตาลี-สเปน อาจนำไปสู่การผิดนัดชำระหนี้ก้อนใหญ่ โดย ณ เวลา 10.00 น. อยู่ที่ 1,718.83จุด ลบ 15.71 จุด หรือ 0.91% สูงสุดที่ 1,718.90 จุด ต่ำสุดที่ 1,716.87 จุด มูลค่าการซื้อขาย 3.40 พันล้านบาท
30 พ.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,718.83จุด ลบ 15.71 จุด หรือ 0.91% สูงสุดที่ 1,718.90จุด ต่ำสุดที่ 1,716.87 จุด มูลค่าการซื้อขาย 3.40 พันล้านบาท
บล.เออีซี ประเมินดัชนีวันนี้ (30พ.ค.61) วันนี้คาด SET Index แกว่งตัวกรอบ 1,725-1,745 จุด โดยมองทางลงเป็นต่อสอดคล้องกับตลาดหุ้นต่างประเทศที่กังวลปัญหาการเมืองในอิตาลีและสเปน รวมทั้งกลุ่มพลังงานคาดยังถูกกดดันจากความกังวลการอาจปรับเพิ่มกำลังผลิตน้ำมันของรัสเซียและซาอุฯ
ภายใต้ภาวะตลาดหุ้นไทยที่ยังเผชิญความไม่แน่นอนของปัจจัยต่างประเทศ ทั้งประเด็นทางการเมือง, ความชัดเจนของการเจรจายุติข้อพิพาทการค้าระหว่างสหรัฐฯ และจีน อีกทั้งการปรับเพิ่มกำลังผลิตน้ำมันของรัสเซียและซาอุฯ ส่งผลให้ช่วงสั้นมอง SET Index ยังผันผวนเชิงลบหรือมีโอกาสเด้งเพื่อลงต่อดังนั้นกลยุทธ์ลงทุนจึงยังคงแนะนำให้ “Wait&amp;See และค่อยกลับมาทยอยซื้อสะสมเมื่อดัชนีลงมาแนวรับสำคัญ1,700+/-”
ทั้งนี้กลุ่มหุ้นที่น่าสนใจและคาดจะ Outperform ตลาด ได้แก่
หุ้น Domestic Play ซึ่งยังโตดีและเป็นหลุมหลบภัยยามตลาดผันผวน: กลุ่มอสังหา (AP, SPALI, SC), กลุ่ม รพ.(BDMS, BCH, RJH), กลุ่มค้าปลีก(BJC, MC, HMPRO)
หุ้นกลุ่มรับเหมาซึ่งคาดได้ประโยชน์จากความคืบหน้าการประมูลโครงการต่างๆ ของภาครัฐ: CK, STEC, UNIQ
บล.ฟินันเซีย ไซรัส  แนวโน้มตลาดวันนี้(30พ.ค.)ว่า SET Index จะปรับตัวลงทดสอบจุต่ำเดิมบริเวณ 1,725 จุดอีกครั้งจากสถานการณ์การเมืองในสเปนและโดยเฉพาะอิตาลีที่ไม่แน่นอน ทำให้ตลาดกังวลว่าอาจนำไปสู่การผิดนัดชำระหนี้ก้อนใหญ่ ขณะที่ราคาน้ำมันดิบยังคงปรับลงต่อเนื่องอีก 1.7% ทำให้กลุ่มพลังงานน่าจะยังเผชิญกับแรงขาย ส่วนปัจจัยสำคัญในประเทศวันนี้ต้องจับตาการวินิจฉัยของศาลรัฐธรรมนูญเรื่องกฎหมายเลือกตั้ง ส.ส. เราคาดว่าหุ้นที่ในกลุ่ม Defensive และ Laggard น่าจะเคลื่อนไหวได้แข็งกว่าตลาดโดยเฉพาะที่อิงเศรษฐกิจในประเทศเป็นหลัก